|  |  |  |
| --- | --- | --- |
| Antopäivä:x.8.2024 | Voimaantulopäivä:xx.8.2024 | Voimassa:Toistaiseksi |
| Säädösperusta Raideliikennelaki (1302/2018) 172 § 3 momentti |
| Määräyksen vastaisen toiminnan seuraamuksista säädetään:Raideliikennelaki 23 luku |
| Täytäntöönpantava EU-lainsäädäntö:- |
| Muutostiedot: |

RAIDELIIKENTEEN HÄIRIÖIDEN ILMOITTAMINEN

**Sisällys**

1 Soveltamisala 1

2 Määritelmät 1

3 Häiriöiden luokittelu 2

4 Tilannekuvaan vaikuttavat tapahtumat 2

5 Onnettomuudet ja vaaratilanteet 3

6 Viestintäverkkoihin tai tietojärjestelmiin kohdistuvista häiriöistä ilmoittaminen (NIS-ilmoitus) 3

# Soveltamisala

Määräystä sovelletaan rautatie- ja kaupunkiraideliikennejärjestelmien häiriöiden, onnettomuuksien ja vaaratilanteiden ilmoittamiseen.

# Määritelmät

Tässä määräyksessä tarkoitetaan:

1. *Tapahtumalla* sellaisia liikennejärjestelmää koskevia onnettomuuksia, vaaratilanteita, poikkeuksellisia tapahtumia tai muita häiriöitä tai häiriön uhkia, joilla voi olla merkitystä tilannekuvaa muodostettaessa.
2. *Yllättävällä ja ei-ennakoitavissa olevalla häiriöllä* tapahtumaa, josta ei saada tietoa etukäteen ja jonka syntymiseen ei voida varautua. Kyseessä voi olla myös vakava tietoturvaloukkaus tai kyberhyökkäys, joka vaarantaa rautatiejärjestelmän turvallisuutta, tai vakava tietoturvapoikkeama/kyberhäiriö, joka on vaikutuksiltaan muita häiriöitä vastaava ja voi merkittävästi vaarantaa rautatiejärjestelmän turvallisuutta tai johtaa kapasiteetin vähenemiseen merkittävässä laajuudessa.
3. *Ennakoitavissa olevalla häiriöllä* tapahtumaa, johon ehditään varautua ja ottaa mahdolliset vaihtoehtoiset toimintamallit käyttöön
4. *Merkittävällä tietoturvallisuuteen liittyvällä häiriöllä* häiriötä, joka kohdistuu raideliikenteen turvallisuuden kannalta olennaiseen tieto- tai viestintäjärjestelmään ja sillä on määräyksen kohdan 3 häiriöluokissa A‒C kuvattuja vaikutuksia tai niihin verrattavia taloudellisia tai mainevaikutuksia.
5. *Onnettomuudella* ei-toivottua tai tahatonta äkillistä tapahtumaa tai erityistä tällaisten tapahtumien ketjua, jolla on haitallisia seurauksia.
6. *Vaaratilanteella* tapahtumaa, joka ei ole onnettomuus tai vakava onnettomuus, mutta joka vaarantaa raideliikenteen turvallisuuden.

Lisäksi tässä määräyksessä noudatetaan raideliikennelaissa (1302/2018) käytettyjä määritelmiä.

# Häiriöiden luokittelu

3.1. Rautatie- ja metroliikenne

Rautatie- ja metroliikenteessä käytetään seuraavaa häiriöluokittelua

* A-vakavuusluokan häiriö, josta seuraa merkittävää uhkaa tai haittaa väestön turvallisuudelle, terveydelle tai ympäristölle on tapahtumapaikasta riippumattomaton tapahtuma. A-vakavuusluokan yllättävällä tapahtumalla on merkittävä vaikutus raideliikennepalveluiden turvallisuuteen, saatavuuteen ja/tai käytettävyyteen, ja siitä aiheutuu merkittävää haittaa yhteiskunnan häiriöttömälle toiminnalle (merkittävä liikennöinnin pysähtyminen tai kapasiteetin väheneminen). A-vakavuusluokan häiriön kesto ei tyypillisesti ole arvioitavissa.
* B-vakavuusluokan häiriö on tapahtuma, jossa yksittäinen henkilö kuolee ja/tai loukkaantuu vakavasti, tai liikennevälineessä tai sen välittömässä läheisyydessä tapahtuu vakava henkeen tai terveyteen kohdistuva rikos tai se yritys. B-vakavuusluokan yllättävä tapahtumalla on merkittävää haittaa yhteiskunnan häiriöttömälle toiminnalle. B-vakavuusluokan häiriön kesto on tyypillisesti arvioitavissa.
* C-vakavuusluokan häiriö on ennakoitavissa oleva häiriö, josta seuraa merkittävää haittaa yhteiskunnan häiriöttömälle toiminnalle.

3.2. Raitioliikenne

Raitiovaunuliikenteessä käytetään seuraavaa häiriöluokittelua:

* A-vakavuusluokan häiriö on tapahtuma, josta aiheutuu merkittävää uhkaa tai haittaa väestön turvallisuudelle, terveydelle tai ympäristölle.
* B-vakavuusluokan häiriö on tapahtuma, jossa yksittäisen henkilön kuolee ja/tai loukkaantuu vakavasti, tai liikennevälineessä tai sen välittömässä läheisyydessä tapahtuu vakava henkeen tai terveyteen kohdistuva rikos tai se yritys.

# Tilannekuvaan vaikuttavat tapahtumat

Rautatieliikenteen harjoittajan, rataverkon haltijan, liikenteenohjauspalvelua harjoittavan yhtiön ja kaupunkiraideliikenteen liikenteenohjauksesta vastaavan toimijan on ilmoitettava Liikenne- ja viestintävirastolle niiden tietoon tulleista tapahtumista, jotka voivat vaikuttaa raideliikenteen tilannekuvan muodostamiseen (ensitietoilmoitus). Lisäksi niiden tulee ilmoittaa kaikki valtion rataverkon liikennöinnin turvallisuutta vaarantavat asiat valtion rataverkon liikenteenohjaukselle. Jos joku ilmoitusvelvollisista on jo tehnyt ensitietoilmoituksen, muiden ei tarvitse ensitietoilmoitusta enää tehdä.

Rautatie- ja metroliikenteen osalta ensitietoilmoitus tulee tehdä kohdan 3 luokittelun ja liitteen I mukaisesti. Jos tapahtumaan liittyy vaarallisten aineita, tulee se mainita ilmoituksessa. Raitioliikenteen osalta ensitietoilmoitus tulee tehdä kohdan 3 ja liitteen II mukaisesti huomioiden myös kaupunkiraideliikennemääräyksen (TRAFICOM/52247/03.04.02.00/2023) vaatimukset.

Kaikista A‒B-vakavuusluokan häiriöistä tulee tehdä ensitietoilmoitus tunnin sisällä sähköpostitse osoitteisiin ensitietoilmoitus.raide@traficom.fi ja vop@traficom.fi. Jos tilanne edellyttää nopeaa tiedottamista, tulee lisäksi soittaa Liikenne- ja viestintävirastonvarallaolopäivystyksen puhelinnumeroon 050 343 1800.

C-vakavuusluokan häiriöistä tulee tehdä ensitietoilmoitus tunnin sisällä tapahtumasta sähköpostitse osoitteeseen ensitietoilmoitus.raide@traficom.fi.

Tilannekuvaa tulee tarvittaessa täydentää ensitietoilmoituksen toimittamisen jälkeen toimittamalla Liikenne- ja viestintävirastolle lisätietoja tapahtumasta.

# Onnettomuudet ja vaaratilanteet

Rautatieliikenteen harjoittajan, rataverkon haltijan, liikenteen ohjauspalvelua harjoittavan yhtiön ja kaupunkiraideliikenteen liikenteenohjauksesta vastaavan toimijan on kohdassa 4 kuvatun ensitietoilmoituksen lisäksi ilmoitettava Liikenne- ja viestintävirastolle tietoonsa tulleista onnettomuuksista ja vaaratilanteista.

Rautatieliikenteen onnettomuuksista ja vaaratilanteista tulee tehdä turvallisuuspoikkeamailmoitus ja kaupunkiraideliikenteen onnettomuuksista ja vaaratilanteista raportti. Ilmoitusten sisältö on kuvattu seuraavissa määräyksissä: 1) määräys Rautatiejärjestelmän turvallisuudesta (TRAFICOM/138582/03.04.02.00/2019) sekä 2) kaupunkiraideliikennemääräys (TRAFICOM/52247/03.04.02.00/2023). Lisäksi ilmoitukseen tulee lisätä tieto mahdollisista tapahtumaan liittyvistä vaarallisista aineista.

Turvallisuuspoikkeamailmoitus tai raportti tulee toimittaa viivytyksettä ja viimeistään 5 päivän kuluttua siitä hetkestä, jolloin ilmoittaja on saanut tiedon tapahtumasta. Jos kaikkea vaadittavaa tietoa ei pystytä toimittamaan 5 päivän kuluessa tapahtumasta, puuttuvat tiedot tulee toimittaa niin pian kuin mahdollista.

Turvallisuuspoikkeamailmoitus tai raportti tulee toimittaa Liikenne- ja viestintävirastolle sähköisesti joko rajapinnan kautta poikkeamatietojärjestelmään tai Liikenne- ja viestintäviraston verkkosivuilta löytyvällä sähköisellä lomakkeella.

Kaupunkiraideliikenteen puolivuosittain toimitettavat yhteenvetoraportit matkustajaliikenteeseen vaikuttaneista onnettomuuksista ja vaaratilanteista tulee toimittaa sähköpostitse osoitteeseen kaupunkiraideliikenne@traficom.fi.

# Viestintäverkkoihin tai tietojärjestelmiin kohdistuvista häiriöistä ilmoittaminen (NIS-ilmoitus)

Valtion rataverkon haltijan ja liikenteenohjauspalvelua harjoittavan yhtiön on ilmoitettava Liikenne- ja viestintävirastolle viestintäverkkoihin tai tietojärjestelmiin kohdistuvista merkittävistä tietoturvallisuuteen liittyvistä häiriöistä.

Ilmoitus tulee tehdä viipymättä Liikenne- ja viestintäviraston verkkosivuilta löytyvällä sähköisellä lomakkeella, ellei häiriöstä ole jo ilmoitettu määräyksen kohdassa 4 tai 5 kuvatulla menettelyllä.

#

Helsingissä (pv) päivänä (kk)kuuta 20(vv)

*Ratkaisija*

*Esittelijä*